Page:Ludus Coventriae (1841).djvu/287

 Symon. To bad a marchawnt that traytour he is,  And ffor that monye he may mornyng make; Alas! what cawsyth hym to selle the kyng of blys? ffor his fals wynnynge the devyl hym xal take. Thomas. ffor his ffals treson the fendys so blake  Xal here his sowle depe down into helle pytt; Resste xal he non have, but evyr more wake,   Brennyng in hoot fyre, in preson evyr shytt. Thadeus. I woundyr ryght sore who that he xuld be,  Amonges us alle bretheryn, that xuld do this synne? Alas, he is lorn! ther may no grace be,  In depe helle donjeon his sowle he doth pynne. Jhesus. In my dysche he etyht this treson xal begynne,  Wo xal betydyn hym for his werke of dred; He may be ryght sory swyche ryches to wynne,   Ad whysshe hymself unborn ffor that synful ded. Judas. The trewth wolde I knowe as leff as ȝe,  And therfore, good ssere, the trewthe thou me telle; Whiche of us alle here that traytour may be,   Am I that person that the now xal selle. Jhesus. So seyst thiselff, take hed att thi spelle,  Thou askyst me now here if thou xalt do that treson; Remembyr thiself, avyse the ryght welle,   Thou art of grett age, and wotysst what is reson. Here Judas rysyth prevely and goth in the place and seyt,

Judas. Now cowntyrfeted I have a prevy treson, My masterys power for to felle, I, Judas, xal asay be some encheson, Onto the Jewys hym for to selle. Som mony for hym ȝet wold I telle, Be prevy menys I xal asay,